Գայ Ռիչի

Գայ Ռիչի (, , բրիտանացի կինոռեժիսոր, սցենարիտ և պրոդյուսեր։ Նա թողել է միջնակարգ դպրոցն ու կինոարտադրության բնագավառում աշխատանք ստացել 1990-ական թվականների կեսերին։ 1995 թվականին նկարահանել է իր առաջին ֆիլմը՝ 20 րոպեանոց կարճամետրաժ կինոնկար. այն դրական տպավորություն է թողել ներդրողների վրա, և նրանց օգնությամբ Գայ Ռիչին նկարահանել է իր առաջին լիամետրաժ ֆիլմը՝ «Խաղաթղթեր, փող, երկու հրացան» (, 1998) քրեական կատակերգությունը։ Հետագայում նա ստեղծել է այնպիսի ֆիլմեր, ինչպիսիք են՝ «Մեծ խաղագումար» (, 2000), «Ատրճանակ» (2005), «Ռոքնռոլլա» (2008), «Շերլոկ Հոլմս» (2009) և «Շերլոկ Հոլմս։ Ստվերների խաղը» (2011)։

Կենսագրություն

Վաղ տարիներ 
Գայ Ռիչին ծնվել է 1968 թվականի սեպտեմբերի 10-ին Հաթֆիլդ քաղաքում, Էմբեր (օրիորդական ազգանունը՝ Պարկինսոն) և Ջոն Վիվիան Ռիչիների ընտանիքում։ Հայրը եղել է նախկին զինծառայող և գովազդային բաժնի ղեկավար, իսկ պապը՝ մայոր Ստյուարտ Ռիչին, զոհվել է Ֆրանսիայում Երկրորդ համաշխարհային պատերազմի ժամանակ։ Գայ Ռիչիի հորական տատը՝ Դորիս Մարգարետա Մաքլաֆլինը (, ծնվել է 1896 թվականին), Վիվիան Գայ Մաքլաֆլինի (ծնվել է 1865 թվականին) ու Էդիտ Մարտինոյի (ծնվել է 1866 թվականին) դուստրն է, ով մոր կողմից ընդհանուր նախնիներ ունի Քեմբրիջի դքսուհի Քեյթ Միդլթոնի հետ։ Մաքլաֆլինների տոհմը ծագում է Անգլիայի թագավոր Էդուարդ I-ից։ Ռիչիի մայրը՝ Էմբերը, 1973 թվականին ամուսնացել է բարոնետ սըր Մայքլ Լիթոնի հետ։ 1980 թվականին բաժանվելուց հետո նա սկսել է կոչվել Էմբեր լեդի Լիթոն։ Գայ Ռիչիի հոր երկրորդ կինը եղել է նախկին մոդել Շիրին Ռիչին, ով դարձել է պահպանողական քաղաքական գործիչ և ցմահ պեր։

Գայ Ռիչին, ով դիսլեքսիկ էր, տասնհինգ տարեկան հասակում հեռացվել է Stanbridge Earls դպրոցից։ Նա պնդել է, որ իրեն դպրոցից հեռացրել են թմրանյութեր օգտագործելու պատճառով, իսկ նրա հայրն ասել է, թե նրա հեռացվելու պատճառները եղել են դասերը բաց թողնելն ու իր սենյակում աղջկա հետ ժամանակ անցկացնելը։

Ավագ քրոջից՝ պարի ուսուցիչ Տաբիտայից բացի Գայ Ռիչին ունի նաև խորթ եղբայր՝ Քևին Բայնթոնը, որին մայրը՝ Էմբեր Պարկինսոնը, ունեցել է դեռահասության տարիքում և հրաժարվել երեխայից։

Կարիերա 
1998 թվականին Գայ Ռիչին ու իր հայրը իրենց ընկերոջը՝ Փիթեր Մորթոնին (ով Hard Rock Cafe ցանցից էր) հարցնում են, թե չկա արդյոք հնարավոր հովանավոր Գայ Ռիչիի ֆիլմի համար։ Մորթոնի զարմիկը՝ Մեթյու Վոնը, ով կինոարտադրություն էր ուսումնասիրել Լոս Անջելեսում, համաձայնում է լինել Գայ Ռիչիի ֆիլմի պրոդյուսերը։ Հետագայում Մեթյուն, Ջոնը, Գայն ու Փիթերն իրենց ընդհանուր ծանոթ Թրուդի Սթայլերին առաջարկում են դառնալ Գայ Ռիչիի երկրորդ ֆիլմի պրոդյուսերը։ Սթայերը դիտել էր «Դժվար դեպք» () ֆիլմը և համաձայնում է համաֆինանսավորել սկսնակ ռեժիսորի նոր նախագիծը։ «Խաղաթղթեր, փող, երկու հրացան» () ֆիլմի արտադրությունը տևում է ութ ամիս, և 1988 թվականին տեղի է ունենում ֆիլմի պրեմիերան Մեծ Բրիտանիայում։ Այն արժանանում է դրական արձագանքների և ունենում միջազգային հաջողություն։ Գայ Ռիչին ծանոթացել է Մադոննայի հետ (ում հետ նա հետագայում ամուսնացել է), երբ ֆիլմի սաունդթրեքը թողարկվել է երգչուհու Maverick Records լեյբլում։ «Խաղաթղթեր, փող, երկու հրացան» ֆիլմի շնորհիվ, որում նկարահանվել է Նիկ Մորանը, աշխարհին են ներկայացել դերասաններ Ջեյսոն Սթեթհեմը, Ջեյսոն Ֆլեմինգը և Դեքստեր Ֆլետչեև, ինչպես նաև նախկին ֆուտբոլիստ Վիննի Ջոնս, ով սկսել էր դերասանի կարիերա։ 2000 թվականին Գայ Ռիչին Ամերիկայի միստիկ գրողների միության կողմից արժանանում է Էդգարի մրցանակի ֆիլմի լավագույն սցենարի համար։ Գայ Ռիչին նկարահանել է նաև «Ամրոց, խզակոթ...» հեռուստասերիալը։

Գայ Ռիչիի երկրորդ լիամետրաժ ֆիլմը՝ «Մեծ խաղագումար» (), թողարկվել է 2000 թվականին։ Այդ ֆիլմում, որ ի սկզբանե կոչվել է «Ադամանդներ», նկարահանվել են Բրեդ Փիթը, Բենիսիո դել Տորոն, Դենիս Ֆարինան, ինչպես նաև Վիննի Ջոնսն ու Ջեյսոն Սթեյթհեմը։ «Խաղաթղթեր, փող, երկու հրացան» ֆիլմի նման «Մեծ խաղագումար» ֆիլմը ևե ունի խճճված սյուժե, հերոսները միջամտում են միմյանց կյանքին, դեպքերը ներկայացովւմ են տարբեր տեսանկյուններից։ Rotten Tomatoes կայքում ֆիլմն ունի 73% վարկանիշ։

Մադոննայի հետ ամուսնանալուց հետո Գայ Ռիչին իր արվեստում կենտրոնական տեղ է հատկացնում կնոջը։ Նա նկարահանում է «What It Feels Like for a Girl» երաժշտական տեսահոլովակը, որում Մադոննան հանդես է գալիս ագրեսիվ վարքով, ինչպես նաև նկարահանում «Աստղ» կարճամետրաժ ֆիլմը BMW films շարքի համար։ Գայ Ռիչիի հաջորդ ֆիլմը, որում նույնպես նկարահանվել է Մադոննան, եղել է 1974 թվականին Լինա Վերտմյուլլերի կողմից նկարահանված «Ալիքից քշվածները» ֆիլմի ռեմեյքը։ Այս ֆիլմում Մադոննան մարմնավորում է հարուստ ու կոպիտ կնոջ, ով նավաբեկությունից հետո հայտնվում է անմարդաբնակ կղզում մի թափթփված նավաստու հետ։ Գայ Ռիչին նույնն է թողել ֆիմի վերնագիրը, սակայն հերոսուհուն կոչել է Էմբեր Լիթոն ի պատիվ իր մոր։ Ֆիլմը քննադատվել է և կրել կոմերցիոն անհաջողություն։

2005 թվականին թողարկված «Ատրճանակ» () ֆիլմը նույնպես քննադատվել է ԱՄՆ-ում և Մեծ Բրիտանիայում։ Գայ Ռիչին ներգրավվել է Մեծ Բրիտանիայի Channel Five-ի Swag թաքնված տեսախցիկով շոուում։ Ռեժիսորի հաջորդ ֆիլմը, որի սցենարի հեղինակը նույնպես ինքն է, կոչվել է «Ռոքնռոլլա», իսկ գլխավոր դերում հանդես է եկել Ջերարդ Բաթլերը։ Rotten Tomatoes կայքում ֆիլմն ունի 60% վարկանիշ և ընդհանուր առմամբ արժանացել է դրական արձագանքներին։

2008 թվականին Գայ Ռիչին Nike-ի համար նկարահանում է գովազդային հոլովակ, որ կոչվում է «Take It To The Next Level»: Այն ներկայացնում է գերմանացի երիտասարդ ֆուտբոլիստի, ով սկսում է խաղալ «Արսենալի» կազմում, մեծ առաջընթաց է կատարում կարիերայում և նշում իր նորամուտը Նիդերլանդների հավաքականի կազմում։ Հոլովակում նկարահանվել են մի շարք հայտնի ֆուտոլիստներ։ Օգտագործվել է Eagles of Death Metal խմբի երաժշտությունը։

Գայ Ռիչիի «Շերլոկ Հոլմս» ֆիլմը, որում նկարահանվել են Ռոբերտ Դաունի կրտսերն ու Ջուդ Լոուն, թողարկվել է 2009 թվականի դեկտեմբերի 25-ին և արժանացել հիմնականում դրական արձագանքների՝ ամբողջ աշխարհում հավաքելով ավելի քան $520 միլիոն և դառնալով Գայ Ռիչիի ամենահաջողակ ֆիլմը ֆինանսական տեսանկյունից։ Այդ ֆիլմի սիքվելը՝ «Շերլոկ Հոլմս։ Ստվերների խաղը» (), թողարկվել է 2011 թվականի դեկտեմբերի 11-ին։

2012 թվականի հունիսին հայտարարվել է, որ Գայ Ռիչին կնկարահանի ֆիլմ Ռոբերտ Լուիս Սթիվենսոնի «Գանձերի կղզին» վեպի հիման վրա։ 2012 թվականի հոկտեմբերի 29-ին թողարկվել է Call of Duty: Black Ops II խաղի թրեյլերը, որի ռեժիսորն է Գայ Ռիչին։

Գայ Ռիչին եղել է Warner Bros. կինոընկերության կողմից նկարահանված «Գործակալներն Ա.Ն.Ք.Լ.-ից» ֆիլմի ռեժիսորը, որ նկարահանվել է 2013 թվականին Լոնդոնում և Իտալիայում և թողարկվել 2015 թվականի օգոստոսին։ 2014 թվականի հունվարին Warner Bros.-ը Գայ Ռիչիին ընտրել է որպես «Կլոր սեղանի ասպետները։ Արքա Արթուր» ֆիլմի ռեժիսոր, որի պրոդյուսերը եղել է Լայոնել Ուիգրեմը, իսկ սցենարի հեղինակը՝ Ջոբի Հարոլդը։ Չարլի Հանեմին գլխավոր դերը վստահվել է Գայ Ռիչիի նախաձեռնությամբ։ Ֆիլմի պրեմիերան կայացել է Grauman's Chinese Theatre-ում 2017 թվականի մայիսի 8-ին։

2016 թվականի հոկտեմբերին Դիսնեյը հայտարարել է, որ Գայ Ռիչին պայմանագիր է ստորագրել «Ալադինի» ադապտացիայի ստեղծման համար։

Անձնական կյանք 

2000 թվականի դեկտեմբերի 22-ին Գայ Ռիչին Շոտլանդիայի Սկիբո ամրոցում ամուսնացել է Մադոննայի հետ։ Նրանք ունեն մեկ որդի՝ Ռոկո Ջոն Ռիչին (ծնվել է 2000 թվականի օգոստոսի 11-ին Լոս Անջելեսում), իսկ 2006 թվականին որդեգրել են Մալավիից մեկ երեխայի՝ Դեյվիդին (ծնվել է 2005 թվականի սեպտեմբերի 24-ին)։ 2008 թվականին Մադոննան է ապահարզան պահանջել՝ որպես պատճառ նշելով իրենց անհամատեղլիորեն տարբեր լինելը։ 2008 թվականի դեկտեմբերի 15-ին Մադոննայի խոսնակը հայտարարել է, որ երգչուհին Գայ Ռիչիի հետ համաձայնության է եկել ամուսնալուծության վերաբերյալ և կստանա £50-60 միլիոն Անգլիայում գտնվող իրենց համատեղ անշարժ գույքից։ Նրանք համաձայնության են եկել նաև իրենց երեխաների հետ անցկացվելիք ժամանակի վերաբերյալ։

2015 թվականի հուլիսի 30-ին Գայ Ռիչին ամուսնացել է մոդել Ջեքի Էյնսլիի հետ, ում հետ հանդիպում էր 2010 թվականից։ Նրանք ունեն երեխ երեխա՝ Ռաֆայելը (ծնվել է 2011 թվականի սեպտեմբերի 5-ին), Ռիվկան (ծնվել է 2012 թվականի նոյեմբերի 29-ին) և Լևին (ծնվել է 2014 թվականի հունիսի 8-ին)։

2000 թվականի մայիսի 18-ին Գայ Ռիչին ձերբակալվել է 20-ամյա երիտասարդին մարմնական վնասվածք հասցնելու համար։ Գայ Ռիչին Շոտոկան կարատեով զբաղվել սկսել է յոթ տարեկանից Լոնդոնում՝ Բուդոկվայում, որտեղ հետագայում ստացել է սև գոտի ձյուդոյից։ Նա սև գոտի ունի նաև բրազիլական ջիու ջիցուից։

2011 թվականի փետրվարին Լոնդոնում՝ Ֆիձրովիայում գտնվող նրա տունը, որ արժե £6 միլիոն, կարճ ժամանակով գրավվել է The Really Free School-ի անդամների կողմից, որ ապօրինի գաղթականների կազմակերպություն է։

Ֆիլմագրություն

Ծանոթագրություններ

Արտաքին հղումներ 
 

Բրիտանացի ռեժիսորներ
Բրիտանացի պրոդյուսերներ
Բրիտանացի սցենարիստներ
«Ոսկե ազնվամորի» մրցանակի դափնեկիրներ